存心具飲
作者：方回
朝代：宋

paragraphs: 朝雨復暮雨，暑氣日已微。
凉軒水□爽，幽坐延秋暉。
孤抱無一愜，前事有百非。
可讀書本少，能言士尤稀。
積倦蠹帙翻，久輟犀柄揮。
吾兒忽具飲，山茹薑葖肥。
青甆古茗器，十觴聯若飛。
此生老且死，所幸歲不饑。
似聞吳中潦，米價良足唏。
東遊豈不快，何如且言歸。
一醉未易得，家貧今典衣。
典衣亦常事，冥心甘息機。